《晋阳示诸牧令 其二》
清代·伯麟

峻阪车能行，颠仆或平陆。沧海舟能通，倾覆在浅渎。

前鉴诚非遥，历历骇心目。展骥与割鸡，虚声莫驰逐。

星星火燎原，涓涓流盈谷。弹琴不下堂，敢云治已肃。

百里风烟赊，千家耳目属。置水可投书，削木可为牍。

片言勿轻弃，细事亦详鞫。即小以寓大，慎哉为民牧。

作者简介：瑚锡哈理·伯麟（？-1823年）清朝大臣，字玉亭，满洲正黄旗人，清朝大臣。 由翻译举人授兵部笔帖式，擢右春坊右赞善，累迁内阁学士。乾隆五十七年，授盛京兵部侍郎，寻授山西巡抚。嘉庆九年，擢云贵总督。二十五年，召授兵部尚书，兼都统。道光元年，拜体仁阁大学士，管理兵部。寻以年老休致，仍充实录馆总裁。四年，卒，谥文慎。